KOMMISSIONENS FORORDNING (EF) Nr. 1730/97 af 4. september 1997 om ændring af forordning (EØF) nr. 1729/78 om gennemførelsesbestemmelser vedrørende produktionsrestitution for sukker, der anvendes i den kemiske industri

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EØF) nr. 1785/81 af 30. juni 1981 om den fælles markedsordning for sukker (1), senest ændret ved forordning (EF) nr. 1599/96 (2), særlig artikel 9, stk. 6, og

ud fra følgende betragtninger:

Ifølge artikel 5a, stk. 1, i Kommissionens forordning (EØF) nr. 1729/78 af 24. juli 1978 om gennemførelsesbestemmelser vedrørende produktionsrestitution for sukker, der anvendes i den kemiske industri (3), senest ændret ved forordning (EF) nr. 1126/96 (4), reguleres produktionsrestitutionen, hvis der i perioden fra dagen for modtagelse af en ansøgning om produktionsrestitutionsbevis og dagen for basisproduktets forarbejdning indtræder en ændring i den interventionspris for hvidt sukker, der er fastsat i ecu for de områder, som ikke er underskudsområder;

produktionsrestitutionen fastsættes på grundlag af fællesskabsprisen for sukker og udviklingen i sukkerprisen på verdensmarkedet; i henhold til artikel 4a i Rådets forordning (EØF) nr. 1010/86 (5) forstås ved fællesskabsprisen for sukker interventionsprisen for hvidt sukker forhøjet med lagerafgiften og ved verdensmarkedsprisen for sukker: fællesskabsprisen for sukker nedsat med et vist gennemsnit af eksportrestitutionerne, der er konstateret i løbet af en referenceperiode; lagerafgiften tages således i betragtning ved fastlæggelsen af produktionsrestitutionerne; der bør derfor åbnes mulighed for ovennævnte regulering ikke blot i tilfælde af ændring af interventionsprisen for hvidt sukker alene, men også i tilfælde af ændring af lagerafgiften mellem dagen for modtagelse af ansøgningen om beviset og dagen for basisproduktets forarbejdning, og reguleringen bør foretages under hensyntagen til de lagerafgifter, der gælder før og efter ændringen;

nærværende forordning bør anvendes for første gang på de transaktioner, som der anmodes om produktionsrestitutionsbeviser for fra den 1. oktober 1997 for forarbejdning af sukker fra den nye produktion;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Sukker -

UDSTEDT FØLGENDE FORORDNING:

Artikel 1

Artikel 5a i forordning (EØF) nr. 1729/78 affattes således:

»Artikel 5a

1. Hvis der i perioden fra dagen for modtagelse af en ansøgning om produktionsrestitutionsbevis i medfør af nærværende forordning og dagen for forarbejdning af basisproduktet som omhandlet i artikel 1 i Rådets forordning (EØF) nr. 1010/86 indtræder en ændring i den interventionspris for hvidt sukker, der er fastsat i ecu for de områder, som ikke er underskudsområder, og/eller en ændring af lagerafgiften, der er fastsat i ecu i henhold til forordning (EØF) nr. 1785/81, reguleres produktionsrestitutionen for de mængder af basisproduktet, der forarbejdes efter tidspunktet for ændringen.

2. Med henblik på den i stk. 1 omhandlede regulering anfører den kompetente myndighed i den medlemsstat, der udsteder det pågældende restitutionsbevis, ved udstedelsen heraf følgende tekst på beviset: »Skal reguleres i henhold til Kommissionens forordning (EF) nr. 1730/97 (EFT L 243 af 5. 9. 1997, s. 5)« for den forarbejdning, der foretages fra datoen for anvendelsen af den pågældende nye interventionspris og/eller lagerafgift.

Reguleringen foretages ved udbetalingen af den pågældende produktionsrestitution.

3. Når basisproduktet er hvidt sukker som omhandlet i artikel 1, stk. 1, i forordning (EØF) nr. 1010/86, foretages den i stk. 1 omhandlede regulering ved henholdsvis at forhøje eller nedsætte produktionsrestitutionen med forskellen, udtrykt i ecu pr. 100 kg sukker, mellem på den ene side interventionsprisen for hvidt sukker for de områder, der ikke er underskudsområder, forhøjet med lagerafgiften, på dagen for modtagelsen af ansøgningen om beviset, og på den anden side samme pris for hvidt sukker, forhøjet med lagerafgiften, på dagen for forarbejdningen af det pågældende basisprodukt.

4. Når basisproduktet er råsukker af standardkvalitet som omhandlet i artikel 1, stk. 1, i forordning (EØF) nr. 1010/86, foretages den i stk. 1 omhandlede regulering ved henholdsvis at forhøje eller nedsætte produktionsrestitutionen med forskellen, udtrykt i ecu pr. 100 kg sukker, mellem på den ene side interventionsprisen for råsukker, forhøjet med lagerafgiften udtrykt som råsukker, på dagen for modtagelsen af ansøgningen om beviset, og på den anden side samme pris, forhøjet med lagerafgiften udtrykt som råsukker, på dagen for forarbejdningen af det pågældende basisprodukt.

5. Hvis udbyttet af råsukkeret afviger fra udbyttet ifølge den i Rådets forordning (EØF) nr. 431/68 (1) anførte definition af standardkvaliteten, foretages der ved udbetalingen en regulering af det i henhold til stk. 4 regulerede restitutionsbeløb i overensstemmelse med artikel 5, stk. 1, i forordning (EF) nr. 1423/95 (2).

6. Når basisproduktet er saccharosesirup som omhandlet i artikel 1, stk. 1, i forordning (EØF) nr. 1010/86, foretages reguleringen i overensstemmelse med ovenstående stk. 4 og med artikel 6 i forordning (EØF) nr. 1010/86.

7. Når basisproduktet er isoglucose som omhandlet i artikel 1, stk. 1, og artikel 2 i forordning (EØF) nr. 1010/86, foretages reguleringen i overensstemmelse med ovenstående stk. 4, idet den finder anvendelse på 100 kg tørstof af det pågældende produkt.«(1) EFT L 89 af 10. 4. 1968, s. 3.

(2) EFT L 141 af 24. 6. 1995, s. 16.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den anvendes fra den 1. oktober 1997.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 4. september 1997.

På Kommissionens vegne

Franz FISCHLER

Medlem af Kommissionen

(1) EFT L 177 af 1. 7. 1981, s. 4.

(2) EFT L 206 af 16. 8. 1996, s. 43.

(3) EFT L 201 af 25. 7. 1978, s. 26.

(4) EFT L 150 af 25. 6. 1996, s. 3.

(5) EFT L 94 af 9. 4. 1986, s. 9.